b'\n_START_ARTICLE_\nMerihistoriallinen museo\n_START_PARAGRAPH_\nMerihistoriallinen museo (ruots. Sj\xc3\xb6historiska museet) on museo Ruotsin p\xc3\xa4\xc3\xa4kaupungissa Tukholmassa. Se sijaitsee Ladug\xc3\xa5rdsg\xc3\xa4rdetin kaupunginosan alueella. Museo esittelee Ruotsin kauppamerenkulun, laivanrakennuksen ja meripuolustuksen historiaa, ja se on yksi Ruotsin valtion kolmesta merihistoriallisesta museosta. Museoon on ilmainen sis\xc3\xa4\xc3\xa4np\xc3\xa4\xc3\xa4sy. _NEWLINE_Klassistinen museorakennus rakennettiin vuosina 1933\xe2\x80\x931935, ja sen suunnittelusta vastasi ruotsalainen arkkitehti Ragnar \xc3\x96stberg. Se rakennettiin Tukholman vuoden 1930 messujen n\xc3\xa4yttelyalueen paikalle. K\xc3\xa4ytt\xc3\xb6\xc3\xb6n museo vihittiin 28. toukokuuta 1938. Museon rakentamisen teki mahdolliseksi Knut ja Alice Wallenbergin s\xc3\xa4\xc3\xa4ti\xc3\xb6n antama rahalahjoitus._NEWLINE_N\xc3\xa4ytteill\xc3\xa4 museossa on muun muassa useita yksityiskohtaisia malleja 1700-luvun aluksista sek\xc3\xa4 kajuutta kuningas Kustaa III:n Amphion-huvijahdista. Museoon on my\xc3\xb6s sijoitettu Pohjoismaiden suurin merikirjasto. Museon ulkopuolella on Nils Sj\xc3\xb6grenin suunnittelema pronssinen patsas Sj\xc3\xb6mannen. Se pystytettiin toisessa maailmansodassa kuolleiden ruotsalaismerimiesten muistoksi vuonna 1953.'